Arne Gjølberg (1886 - 1964) var en av pionerene for travsporten i Østfold. Han var en bondesønn, født i Rygge, men kjøpte Huseby gård i Onsøy i ung alder og ble der i resten av sin levetid. Han utmerket seg tidlig som en fremragende hestekar og kusk, og vant Jacob Meyers pokalløp 2 ganger med egeneide og oppdrettede hester. Han vant i tillegg HM Kongens pokal en gang. Sammen med sin sønn Edvard Huseby bygde han Huseby Gård opp til å bli et senter for avl gjennom flere årtier.

Arne Gjølberg var også en fremtredende organisasjonsmann. Han var en av stifterne av Råde og Onsøy Travlag i 1919. Videre var han formann i Travbanen på Lisleby mens det var totokjøringer der under annen verdenskrig. Han var også første formann i Østfold Travforbund når dette ble stiftet i 1944 og han satt i DNT’s styre 1949 til 1954.